En stor demonstration er i øjeblikket i gang på Langelinie i København. Fiskere er sejlet der til fra hele Danmark, og landmænd er kørt i deres traktorer fra hele kongeriget for at være med. En af dem er Allan Nielsen fra Hals. Han er sejlet til demonstrationen med sine sønner på deres båd A 357 Hanne Due. - Det gør vi for at støtte landbruget. Det startede jo med minkene, de fjernede et helt erhverv uden at have lov til det. Og vi får også en masse ting trukket ned over hovedet, og de vil ikke høre på os. Vi ser sejlet her hen for at støtte op. Så det er både i sympati med minkavlerne, og fordi i selv har oplevet at have kontroverser med ministerier? - Det har vi. Der kommer noget nyt hele tiden, og de vil ikke høre på os. Nu har de lukket minkerhvervet ned. Hvad bliver det næste? De er jo ved at lukke fiskeriet ned også, svarer Allan Nielsen. Stemningen beskriver han som værende god, og han er glad for den opbakning han føler, der er til demonstrationen. - De mennesker jeg har snakket med, der er kun opbakning. Traktorer helt fra nordjylland er kørt herover. Politikerne lytter ikke Allan Nielsen og sønnerne har sejlet i deres fiskekutter hele natten for at nå frem til Langelinie i tide. De har skiftes til at styre båden. - Jeg vil jo for alt i verden, at de kan blive ved med at fiske i hele deres tilværelse. Bare i den tid jeg har fisket...  Det er helt vildt, hvad der er kommet af lov og krav de seneste to år. Det er jo bedre, at vi får en dialog med politikerne, men de vil jo ikke høre på os. 42 kuttere har lagt til ved Langelinie. Alle af samme årsag: - Det er ikke bare for minkavlerne. Det er for at sikre vores grundlov. Det er jo ikke lovligt, det de har lavet, det er imod grundloven. Fødevareministeren har fratrådt sin stilling. Hvad håber i på at få ud af demonstrationen? - Vi skal da have en ny regering. Man kan da ikke bare sige, at man har lavet en fejl, og så sker der ikke noget. Hvis jeg laver en fejl med alle de åndssvage regler, de har lavet, får jeg bøder. Jeg kan endda fået lagt min skib til kaj i et helt år. - Det korte af det lange er, at man skal holde grundloven. Hvad bliver det næste ellers?

Referat:
Det er håndteringen af minkkrisen, der har fået Allan Nielsen og hans sønner til at demonstrere. For hvis man ulovligt kan ødelægge et helt erhverv, hvad bliver så det næste, spørger han.